Թրամփը պատրաստ է զիջել ներգաղթի հարցում
Նախագահ Դոնալդ Թրամփը պատրաստակամություն է հայտնել որոշակի զիջումների գնալ ներգաղթի կարգավորման հարցում: Սպիտակ տանը օրենսդիրների հետ տեղի ունեցած հանդիպման օրակարգում էին սահմանային անվտանգությունը, ապօրինի անչափահաս ներգաղթյալների հետ կապված խնդիրը եւ ներգաղթային վիզայի խաղարկության ապագան:
Ներգաղթի կարգավորումն ու ԱՄՆ-ի սահմանների պաշտպանությունը Թրամփի նախընտրական խոստումներն էին: Սակայն առանց դեմոկրատների, այդ խոստումները բարդ կլինի իրականացնել. «Դեմոկրատների աջակցությունն անհրաժեշտ է, քանի որ սա պետք է լինի համատեղ օրենք՝ սիրով թելադրված օրենք»: Սպիտակ տանն անցած հանդիպման ընթացքում քննարկվել է անչափահաս տարիքում ԱՄՆ ապօրինի կերպով տեղափոխված ներգաղթյալների ապագան: Թրամփը նաեւ ցանկանում է վերջ դնել ներգաղթային վիզայի՝ գրին քարտի խաղարկությանը: Սակայն, հանդիպման ընթացքում ԱՄՆ-ի նախագահն ազդարարեց փոխզիջման գնալու պատրաստակամության մասին. «Մեզ պետք է վերջ դնել շղթայված ներգաղթին, որը բազմաթիվ մարդկանց է բերում, ովքեր չեն աշխատում եւ մեզ որեւէ օգուտ չեն տալիս: Կարծում եմ, շատերն ինձ հետ համակարծիք են»: Թրամփի կողմից որպես «շղթայված ներգաղթ» բնորոշված երեւույթը թույլ է տալիս Միացյալ Նահանգներ ներգաղթած անձանց միավորվել արտերկրում մնացած իրենց ընտանիքների անդամների հետ: Թրամփի հետ հանդիպումից հետո դեմոկրատ սենատոր Ռոբերտ Մենենդեզը հայրարարեց, որ նախագահը պատրաստ է զիջել. «Կարծում եմ, նախագահը ցանկանում է գործարք կնքել: Այլ հարց է՝ ինչպիսին է այն լինելու, սակայն, այն միանշանակ հնարավոր է»: Դոնալդ Թրամփին սակայն անհրաժեշտ է միաժամանակ չկորցնել կոշտ մոտեցման կողմնակիցներին, ովքեր հիշեցնում են նրան իր նախընտրական խոստումները, այդ թվում՝ Մեքսիկայի սահմանին պատի կառուցումը, որի նախագիծը դեռ քննարկման փուլում է: